Un adult din Coţofăneşti a fost arestat preventiv iar un minor a fost pus sub control judiciar, în urma unor percheziţii în cadrul unui dosar penal privind infracţiunea de furt calificat, a informat, luni, Inspectoratul de Poliţie Judeţean (IPJ) Bacău, potrivit Agerpres.
Percheziţiile au vizat şi locuinţele altor doi suspecţi, între care un minor în vârstă de 15 ani.
Ancheta poliţiştilor a pornit de la o sesizare făcută de administratorul unei societăţi comerciale care a reclamat un furt cu prejudiciul de 23.000 lei.
"După administrarea probatoriului, poliţiştii au reţinut pentru 24 de ore un tânăr de 15 ani şi un bărbat de 39 ani, aceştia fiind introduşi în Arestul I.P.J. Bacău. Ulterior, cei în cauză au fost prezentaţi instanţei de judecată care a dispus arestarea preventivă pentru 30 de zile a bărbatului de 39 de ani şi măsura controlului judiciar pentru tânărul de 15 ani, pe o perioadă de 60 de zile", a declarat purtătorul de cuvânt al IPJ Bacău, agentul şef adjunct Gabriel Dumitrache.
La activităţi au participat şi jandarmi din cadrul Grupării de Jandarmi Mobile Bacău.
Cercetările sunt continuate în cadrul unui dosar penal sub aspectul săvârşirii infracţiunii de furt calificat